Gitte Lillelund Bech (V), 2002-02-28:
Venstre hilser denne forespørgsel velkommen specielt med hensyn til, hvorledes vi sikrer kvaliteten i uddannelserne, for det vil faktisk give os mulighed for at fremhæve de elementer, som vi fra Venstres side finder meget væsentlige i forbindelse med fremtidens uddannelsessystem.
I Venstre lægger vi vægt på, at kvaliteten i den danske uddannelsessektor skal være i top.
Det fremgår også tydeligt af regeringsgrundlaget, hvor det bl.a. præciseres, at åbenhed og synlighed er elementer, som vi mener kan være fremmende for kvaliteten.
Åbenhed og synlighed vil bidrage til udviklingen af best practices og dermed kvaliteten af uddannelsessektoren.
Vi ønsker fra Venstres side med åbenhed og synlighed, at vi derved kan få uddannelsessektoren til at fortælle, hvad den kan, hvad den vil, hvad den gør, og hvad den står for, og at uddannelsesinstitutionerne, underviserne, eleverne og de studerende, faktisk tør stille sig frem og sige: Se her, det her er vi gode til, og vi vil gerne lære fra os.
Det er væsentligt til stadighed at have fokus på de enkelte uddannelsers eller uddannelsesdeles relevans dels i forhold til den enkelte elev eller studerende, dels i forhold
til arbejdsmarkedet eller efterfølgende uddannelser
Her ser vi fra Venstres side gerne, at hver eneste uddannelsesinstitution jævnligt stopper op og tænker: Er dette eller hint nu relevant, eller bør vi tænke anderledes nyt i forbindelse med uddannelsesplanlægningen?
Tredje nøgleord for at sikre kvaliteten i uddannelserne og til at sikre, at alle unge opnår kompetence gennem uddannelse, er fleksibilitet.
Bedre uddannelser er for os
uddannelser, der bygger på fleksibilitet, omstillingsparathed m.v. Der skal således sikres en sammenhæng i uddannelsessektoren og med verden uden for.
Fleksibilitet inden for de eksisterende rammer kan samtidig være med til at sikre, at flere unge kommer igennem de ordinære uddannelser, eksempelvis erhvervsuddannelserne, hvor delkompetenceforløbene er et meget godt eksempel på fleksibiliteten.
Altafgørende for kvaliteten i uddannelserne, og specielt at så mange som muligt overhovedet får en uddannelse,
er dog vejledning.
Vi har fra Venstres side ikke lagt skjul på, at rapporten om tværsektoriel vejledning, der kom fra Undervisningsministeriet sidste år, er et godt og sagligt bud på, hvorledes flere elever eller studerende kan ende på den rette hylde med det samme.
God vejledning kan være med til at sikre, at unge som voksne kommer hurtigere i gang og hurtigere igennem uddannelsessystemet uden for mange frafald, usikkerheder m.v. undervejs, og det gør sig gældende, uanset hvilket niveau i uddannelsessektoren man befinder sig på.
Vi har i Venstre noteret os, at forespørgerne mener, at der er foretaget drastiske besparelser på uddannelserne.
Jeg vil i den forbindelse gøre det meget klart, at for Venstre er de besparelser, der er i finanslovforslaget for 2002, et klart udtryk for prioritering og omprioritering.
Vi har længe ønsket at få sat fokus på daghøjskolernes muligheder for fast lokal forankring, således at det i langt højere grad er muligt at sammentænke daghøjskolerne med den øvrige aktivering i den enkelte kommune og samtidig stille lokalt tilpassede kvalitetskrav.
Men hensyn til den fri ungdomsuddannelse har vi i Venstre ved flere lejligheder tilkendegivet, at uddannelsen ikke er vores kop te.
Det var også meget tydeligt, da vi i 2001 forhandlede stramninger af den fri ungdomsuddannelse med den tidligere undervisningsminister.
Vi må fra Venstres side sige, at når hver tredje FUU-elev ifølge Undervisningsministeriet senere tager endnu en ungdomsuddannelse, er vi ikke nervøse for, at en fjernelse af den fri ungdomsuddannelse vil betyde, at der står tusinder af unge, der ikke har noget andet sted at gå hen.
Samlet set er regeringens prioriteringer inden for uddannelsessektoren set med Venstres briller et led i ønsket om åbenhed, synlighed, fleksibilitet og relevans.
Hellere et enklere system med en rigtig relevant vejledning frem for knopskydning af nye og udhuling af gamle uddannelser.
Kvaliteten i det danske uddannelsessystem sikres således efter Venstres mening ikke ved knopskydning af nye uddannelser frem for reformer af og nytænkning i de eksisterende uddannelser.
Vi ser i Venstre frem til regeringens handlingsplan, Bedre Uddannelser, der kommer inden sommerferien, hvor der - ud over hvad der fremgår af regeringsgrundlaget - forhåbentlig vil tegnes et billede af fremtidens uddannelsessystem i Danmark med fokus på kvalitet og mulighed for forøgelse af den enkeltes kompetencer.